Broj: 711-I-821-M-42/18-05-11

Zagreb, 8. lipnja 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Silvestra Štefovića, zamjenika općinskog načelnika Općine Štefanje,** za davanjem mišljenja Povjerenstva**,** na 13. sjednici, održanoj dana 8. lipnja 2018.g., daje sljedeće:

**MIŠLJENJE**

1. **Sukladno članku 17. stavku 6. ZSSI-a, Obiteljsko poljoprivredno gospodarstvo (u daljnjem tekstu: OPG) Silvestar Štefović, u vlasništvu dužnosnika Silvestra Štefovića, zamjenika općinskog načelnika Općine Štefanje, može biti u zakupu poljoprivrednog zemljišta u vlasništvu Općine Štefanje koje je, na temelju Ugovora o zakupu poljoprivrednog zemljišta u vlasništvu Općine Štefanje na području k.o. Štefanje od 14. travnja 2017.g., dano u zakup OPG Dražen Štefović, OPG-u oca dužnosnika, koji je prenesen na dužnosnika prije stupanja na dužnost.**
2. **Na temelju članka 8. stavka 2. i stavka 7. podstavka 7. ZSSI-a, dužnosnik Silvestar Štefović dužan je u izvješću o imovinskom stanju prijaviti podatke o svim prihodima koje po osnovi OPG-a čiji je nositelj ostvaruje, uključujući i dobit te poticaje i to do kraja godine u kojoj je prihode ostvario.**

Obrazloženje

Zahtjev za davanjem mišljenja Povjerenstva podnio je dužnosnik Silvestar Štefović, zamjenik općinskog načelnika Općine Štefanje. U knjigama ulazne pošte zahtjev je zaprimljen pod poslovnim brojem 711-U-1104-M-42/18-01-2, dana 30. ožujka 2018.g., povodom kojeg se vodi predmet broj: M-42/18.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Silvestar Štefović obnaša dužnost zamjenika općinskog načelnika Općine Štefanje od **26. svibnja 2017.g.** Stoga je i Silvestar Štefović, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva. U slučaju potrebe za pribavljanjem dodatnih podataka, rok za davanje mišljenja se produljuje.

Dužnosnik u predmetnom zahtjevu navodi da je njegov otac, Dražen Štefović, sklopio 14 travnja 2017.g. Ugovor s Općinom Štefanje o zakupu poljoprivrednog zemljišta u vlasništvu Općine Štefanje na 5 godina. Ugovor je sklopljen na temelju javnog natječaja. Otac je potom darovnim ugovorom na dužnosnika prebacio OPG 1. svibnja 2017.g., dok je dužnosnik stupio na dužnost 26. svibnja 2017.g. Slijedom navedenog, dužnosnik traži mišljenje je li spomenuti poslovni odnos protivan odredbama ZSSI-a.

Dužnosnik nadalje traži mišljenje Povjerenstva treba li u izvješću o imovinskom stanju dužnosnika prikazivati dobit svog OPG-a i na kojem mjestu to treba upisati.

Dužnosnik je 4. travnja 2018.g. dostavio dopunu predmetnog zahtjeva za davanjem mišljenja u kojem je naveo kako je njegov otac, u svojstvu nositelja OPG-a Dražen Štefović, dana 14. travnja 2017. godine sklopio Ugovor o zakupu poljoprivrednog zemljišta u vlasništvu Općine Štefanje za korištenje i održavanje polj. zemljišta. Ugovor je sklopljen na razdoblje od 5 godina, osim ako se parcela ne proda poduzetnicima putem javnog natječaja, a u vrijeme sklapanja Ugovora Silvestar Štefović nije obnašao dužnost zamjenika općinskog načelnika Općine Štefanje. Otac je na dužnosnika, također prije stupanja na dužnost, dana 1. svibnja 2017.g. prenio svoj OPG te je dužnosnik postao nositeljem OPG-a. Nastavno na obvezu podnošenja izvješća o imovinskom stanju, dužnosnika zanima je li obvezan prijaviti dobit i poticaje koje OPG Silvestar Štefović ostvaruje u svom poslovanju jer je isti u sustavu poreza na dobit, a ne poreza na dohodak.

Uvidom u Izvješće o imovinskom stanju dužnosnika, koje je je dužnosnik Silvestar Štefović podnio 26. lipnja 2017.g., povodom stupanja na dužnost zamjenika općinskog načelnika Općine Štefanje, utvrđeno je da je dužnosnik prijavio podatak da je istovremeno uz obnašanje dužnosti vlasnik (odnosno nositelj) OPG Silvestar Štefović. Naznačeni OIB navedenog OPG-a identičan je naznačenom OIB-u samog dužnosnika.

Na traženje Povjerenstva dužnosnik je dostavio Ugovor o zakupu poljoprivrednog zemljišta u vlasništvu Općine Štefanje na području k.o. Štefanje, klasa: 320-01/17-01/02 od **14. travnja 2017.g.**, koji je sklopljen između Općine Štefanje kao zakupodavca, zastupane po općinskom načelniku Ivi Emiću, i Draženu Štefoviću kao zakupniku. Ugovorom je dano u zakup poljoprivredno zemljište k.o. Štefanje, BLOK 1: kčbr. 530/1 dio, 530/2 dio i 530/4 dio, u ukupnoj površini 14ha 34a i 38m2. Ugovor je sklopljen na vrijeme od 5 godina. Člankom XII. Ugovora ugovoreno je da sve odredbe navedenog Ugovora, sva prava i obveze koje iz ugovornih odredbi proizlaze, vrijede za ugovorne strane i njihove nasljednike i pravne sljednike.

Povjerenstvo je izvršilo uvid i u Ugovor o prijenosu gospodarske cjeline u okviru obitelji od 28. travnja 2017.g. kojim je Dražen Štefović, kao prenositelj, na Silvestra Štefovića, kao stjecatelja, prenio obiteljsko poljoprivredno gospodarstvo. Prenositelj je otac dužnosnika, a navedenim ugovorom u cijelosti je prenio OPG, sa 1. svibnjem 2017.g. Ugovor je ovjeren po Javnom bilježniku Ljerku Torbašinoviću iz Čazme, 4. svibnja 2017.g. pod brojem: OV-4520/17 i OV-1521/17.

Gore navedena promjena dopuštena je u postupku prijave promjena u Upisniku poljoprivrednika, rješenjem Agencije za plaćanja u poljoprivredi, ribarstvu i ruralnom razvoju, Podružnica/Regionalni ured Bjelovarsko-bilogorske županije, klasa: UP/I-320-01/17-02-02/1057 od 20. travnja 2017.g. Navedenim rješenjem dopuštena je promjena na način da je Silvestar Štefović (dužnosnik) postao nositelj u OPG-u Štefović Dražen, MIBPG: 15398, s danom **20. travnja 2017.g.**, a Vesna Štefović je ispisana iz Upisnika poljoprivrednika.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Člankom 17. stavkom 6. ZSSI-a propisano je da se odredbe članka 17. ZSSI-a ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Slijedom navedenog, u predmetnom slučaju zakup poljoprivrednog zemljišta na temelju Ugovora o zakupu poljoprivrednog zemljišta u vlasništvu Općine Štefanje na području k.o. Štefanje od 14. travnja 2017.g. predstavlja poslovni odnos koji je nastao prije nego što je dužnosnik Silvestar Štefović stupio na dužnost zamjenika općinskog načelnika Općine Štefanje. Poslovni odnos je potom, također prije njegovog stupanja na dužnost, prenesen na OPG dužnosnika. Stoga se u navedenom slučaju radi o zatečenom stanju prilikom stupanja na dužnost, odnosno zabrana iz članka 17. stavka 1. ZSSI-a se u ovom slučaju ne primjenjuje na dužnosnika te isti nije dužan raskinuti ranije započeti poslovni odnos. Međutim, dužnosnik je dužan voditi računa da uskladi svoje buduće aktivnosti u svojstvu dužnosnika (kao što bi primjerice bilo eventualno sklapanje aneksa ugovora) po predmetnom poslovnom odnosu u cilju otklanjanja mogućeg i sprječavanja predvidljivog sukoba interesa. U tom smislu se dužnosnik upućuje da se prije poduzimanja novih aktivnosti Općine Štefanje po predmetnom poslovnom odnosu obrati Povjerenstvu zahtjevom za davanjem mišljenja u toj konkretnoj situaciji.

U pogledu drugog dijela zahtjeva, Povjerenstvo naglašava kako je odredbama članaka 8., 9. i 10. ZSSI-a propisana obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Sukladno članku 8. stavku 7. podstavku 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o dohotku od samostalne djelatnosti i drugom dohotku, dok sukladno podstavku 8. citiranog članka, podaci o stečenoj imovini koju je dužnosnik dužan prijaviti Povjerenstvu obuhvaćaju i podatke o primicima koji se ne smatraju dohotkom i primicima na koje se ne plaća porez na dohodak.

Zakon o poljoprivredi („Narodne novine“ broj 30/15.) u članku 2. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti te druga pravna osoba.

Sukladno podstavku 2. članka 2. stavka 1. Zakona o poljoprivredi, OPG je fizička osoba ili skupina fizičkih osoba članova zajedničkog kućanstva, koje obavljaju poljoprivrednu djelatnost na poljoprivrednom gospodarstvu koristeći se vlastitim ili unajmljenim proizvodnim jedinicama. Zakon o poljoprivredi razlikuje i članove OPG-a od nositelja OPG-a. Članovi OPG-a su punoljetni članovi istog kućanstva koji obavljaju poljoprivrednu djelatnost, dok nositelj OPG ima prava i obveze u pogledu toga OPG-a te je odgovoran je za njegovo poslovanje.

Uzimajući u obzir da OPG nema vlastiti OIB, već je to OIB njegova nositelja, da nositelj stječe prava i obveze u ime OPG-a, shodno tome OPG nije pravna osoba odnosno nema pravni subjektivitet u punom smislu, već se radi o jednom od zakonom predviđenih organizacijskih oblika pod kojim najmanje jedna fizička osoba, kao nositelj (te eventualne daljnje fizičke osobe kao članovi) mogu obavljati poljoprivrednu i eventualno određenu sekundarnu djelatnost radi ostvarivanja prihoda.

Stoga Povjerenstvo prihode koji se ostvaruju djelatnošću OPG-a smatra imovinom odnosno prihodom nositelja OPG-a, pa ukoliko je dužnosnik ili njegov bračni drug nositelj OPG-a, tada je dužnosnik dužan u izvješću o imovinskom stanju prijaviti prihode (dobit) ostvarene po osnovi djelatnosti toga OPG-a.

Što se tiče subvencija koje bi eventualno bile isplaćene OPG-u preko tijela javne vlasti, potrebno je ukazati da se, sukladno članku 28. Zakona o poljoprivredi, dohodak od obrta i s obrtom izjednačenih djelatnosti, dohodak od slobodnih zanimanja i dohodak od poljoprivrede i šumarstva smatra dohotkom od samostalne djelatnosti. Stoga se i dohodak OPG-a smatra dohotkom od samostalne poljoprivredne djelatnosti na koji se plaća porez na dohodak, osim u slučaju kad godišnji primici od djelatnosti prelaze propisani iznos te OPG postaje obveznik plaćanja PDV-a. Sukladno odredbi članka 31. stavka 7. i 8. Zakona o porezu na dohodak, u obračun dohotka odnosno u poslovni primitak od samostalne poljoprivredne djelatnosti na propisani način uračunavaju se i primici po osnovi državnih potpora i poticaja.

Slijedom navedenog, Povjerenstvo tumači da se sredstva dodijeljena od strane tijela državne uprave ili drugih tijela javne vlasti po osnovi potpore odnosno poticaja djelatnosti OPG-a, imaju smatrati dohotkom od samostalne djelatnosti dužnosnika nositelja OPG-a, u smislu članka 8. stavka 7. podstavka 7. ZSSI-a te su dužnosnici stoga iste primitke dužni prijaviti u izvješću imovinskom stanju i to u iznosu primljenom na godišnjoj razini.

Stoga Povjerenstvo tumači da se primici po osnovi poticaja, dodijeljenih OPG-u, čiji je dužnosnik nositelj, moraju prijaviti u izvješću o imovinskom stanju svaki puta kada su isplaćeni i to do kraja godine u kojoj su isplaćeni, u smislu članka 8. stavka 2. ZSSI-a. Važeći elektronski obrazac izvješća o imovinskom stanju sadrži u podacima o prihodima dužnosnika rubriku „Subvencije/donacije/poticaji“ te se predmetna sredstva dodijeljena OPG-u trebaju navesti u navedenoj rubrici uz naznaku naziva i OIB-a tijela javne vlasti koje je sredstva isplatilo, isplaćenog iznosa, načina odnosno razdoblja isplate te naznake da se radi o poticaju.

Slijedom navedenog, Povjerenstvo je dalo mišljenje kao izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnik Silvestar Štefović, elektronička dostava

2.Objava na internetskoj stranici Povjerenstva

3.Pismohrana